JY LEES NOU Akteur Tim Theron se huiswerker begin as prokureur
Die Afrikaanse regisseur, akteur en vervaardiger Tim Theron, en sy vrou, Juanli, het vroeër vanjaar op Facebook en Instagram om hulp gevra om hul huiswerker se prokureur-droom te verwesenlik. En vandeesweek het sy eindelik haar klerkskap by ’n regsfirma begin.
Barbra Gurupira het oor die paartjie se pad gekom toe hulle ’n skoonmaakdiens nader om iemand te kry om hand by te sit met die "chaos in hul huis".
Hulle het Barbra uitgevra oor haar familie en sy het toe vertel hoe sy haarself deur universiteit gesit het en einde 2018 haar L.L.B.-graad verwerf het - en dit boonop met ’n paar onderskeidings.
Hulle het Barbra se inspirerende verhaal in die sosiale media gedeel en gevra of enigeen weet waar sy haar klerkskap kan voltooi. En dit het duidelik vrugte afgewerp.
Barbra het vandeesweek by ’n klein regsfirma op Vredendal in die Wes-Kaap met haar klerkskap begin.
Tim het ’n foto van Barbra by haar nuwe werkplek met sy 14 100 Instagramvolgers gedeel en daarby geskryf: "Ons is ontsaglik opgewonde en uiters dankbaar! Barbra het hierdie week begin as artikelklerk by ’n wonderlike firma op Vredendal en ons sien werklik saam met haar uit na die reis wat vir haar voorlê. Dankie weer eens aan elke liewe persoon wat op die een of ander manier bygedra het, haar storie met kontakte en vriende gedeel het of bloot net duim vasgehou het. Dit was ’n voorreg om ’n klein deel van haar storie en alles wat sy tot dusver bereik het, te kon wees."
BARBRA UPDATE (English to follow): Ons is ontsaglik opgewonde en uiters dankbaar! Barbra het hierdie week begin as artikelklerk by ‘n wonderlike firma in Vredendal en ons sien werklik saam met haar uit na die reis wat vir haar voorlê. Dankie weer eens aan elke liewe persoon wat op een of ander manier bygedra het, haar storie met kontakte en vriende gedeel het of bloot net vir haar duim vasgehou het. Dit was ‘n voorreg om ‘n klein deel van haar storie, en alles wat sy tot dus ver bereik het, te kon wees! . We’re extremely excited and so thankful! Barbra started in her position as an article clerk in Vredendal this week, and we’re looking forward to following her journey with her from here. Thank you again to every person that contributed in any way, shared her story with contacts and friends or even just rooted for her success. It’s been a privilege to be a small part of her story and everything she’s achieved! #bethechange #weesdieverskil
A post shared by Tim Theron (@timtheron) on Mar 6, 2019 at 10:20am PST
"Ek het ’n profiel wat ek bloot moes gebruik om haar te help; daarom is ons oorweldig en baie dankbaar vir die reaksie wat ons in die sosiale media gekry het," vertel Tim aan Huisgenoot.
Na aanleiding van Tim se sosialemedia-inskrywings het iemand op Facebook die eienaar van die praktyk op Vredendal, waar Barbra tans werk, aangehaak. Sy is toe die geleentheid aangebied om haar klerkskap daar te doen, al het sy vir onderhoude by groot regsfirmas in Kaapstad gegaan.
LEES ASB: Hierdie awesome dame is Barbra Gurupira. Ons het haar deur @sweepsouth_sa gekry om ons so ‘n paar keer te help met die chaos in ons huis oor die vakansie. Gister vra ons haar so ‘n bietjie uit oor haar familie en vind toe die volgende uit: sy het haarself deur Universiteit gesit deur as ‘n huishulp te werk, en het sopas einde 2018 haar LLB graad verwerf - met ‘n paar onderskeidings ook nog! Maar nou het sy iewers nodig om haar articles te doen. 1. Sy is duidelik nie bang vir hard werk nie, en baie gedissiplineerd - jy werk en swot immers nie tegelykertyd sonder daardie kwaliteite nie. 2. Haar Engels is uitstekend, en uit ons gesprekke was dit duidelik dat sy ‘n goeie kop op haar skouers het - sy en haar man (‘n rekeningkundige wat homself op soortgelyke manier ook deur Universiteit gewerk het) werk duidelik met ‘n plan om te kom waar hulle wil in die lewe. 3. As jy ons huis gesien het voor sy kom help het, sou jy geweet het sy skrik nie vir uitdagings nie! ?? Enige prokureurs/regspraktyke (in die Kaap verkieslik) wat bereid sou wees om haar ‘n onderhoud gee om ingeneem te word om haar articles te doen? Hier is ‘n kans om iemand ‘n geleentheid te gee wat ‘n massiewe verskil in haar en haar familie se lewe sal maak. Ons het al haar besonderhede, asook punte staat as bewys van haar kwalifikasie.
A post shared by Tim Theron (@timtheron) on Jan 4, 2019 at 4:22am PST
Barbra is oorspronklik van Zimbabwe en het ’n vyfjarige dogter wat by haar ouers in Zimbabwe woon. Sy het gehoop sy sou ’n voet in die deur kry hier in Suid-Afrika.
"Ons het min gedoen. Barbra het self al die harde werk gedoen deur haar studie aan die Universiteit van Suid-Afrika (Unisa) te voltooi," sê die akteur, wat op Stellenbosch woon en al te sien was in flieks soos Vuil Wasgoed en Klein Karoo.
Hoewel Tim voorheen gesê het Barbra wil verkieslik by ’n Kaapse firma werk, is sy meer as gelukkig op Vredendal sowat 303 km van Kaapstad.
"Vredendal is darem nie so ver nie; dis steeds in die Kaap.
"Die firma waarvoor sy werk het die skuif so maklik as moontlik gemaak vir haar. Hulle het nie net vir haar blyplek gekry nie; sy kry ook baie blootstelling en daar is steeds geleenthede vir haar om in die Kaap te werk," voeg hy by.
Hoe maak ‘n mens hierdie dame se eerste dag by die werk so ‘n bietjie meer draaglik? Vat haar vir ‘n @devrijeburger vir middagete! #vakansieblues #backtowork #burger #vrijeburger
A post shared by Tim Theron (@timtheron) on Jan 14, 2019 at 3:42am PST
Laat middag damswem om die erge hitte van die dag af te spoel! #family #familie #swim #swemtyd #dam #dietheronne
A post shared by Tim Theron (@timtheron) on Feb 14, 2019 at 9:08am PST
Tim is tans bedrywig. Hy het Maandag klaar verfilm aan die kykNET-gesinsreeks Alles Malan, wat in Julie op die kassie te sien sal wees. Hy speel in die reeks teenoor ander bekende akteurs soos Ivan Zimmermann en die voormalige Binnelanders-aktrise Nadia Valvekens.
Die pa van twee is ook besig met die vervaardiging van ’n fliek wat op die bekroonde skrywer Deon Meyer se boek Spoor gegrond is.
Kom neem deel aan die gesprek. Volg Huisgenoot op Instagram, Twitter, Facebook, WhatsApp en teken in op ons nuusbriewe.
Meer oor: tim theron| studeer| regte| huishulp| inspirasie
Tim Theron gaan pa word